b'\n_START_ARTICLE_\nNorske fiskerier\n_START_SECTION_\nBestandsutvikling\n_START_PARAGRAPH_\nBestanden av norsk v\xc3\xa5rgytende sild ligger for tida godt over det niv\xc3\xa5et som havforskerne anser som en f\xc3\xb8re-var-grense._NEWLINE_Lodda i Barentshavet har etter et h\xc3\xb8yt niv\xc3\xa5 p\xc3\xa5 1970-tallet vist en sterkt svingende bestandsutvikling, og er for tida i en kritisk tilstand. Sammenbruddet skyldes sannsynligvis ikke overfiske, men har \xc3\xa5 gj\xc3\xb8re med \xc3\xb8kt beitepress fra torsk og sild. Den norsk-russiske fiskerikommisjonen har etter r\xc3\xa5d fra ICES vedtatt \xc3\xa5 forby fiske p\xc3\xa5 lodde._NEWLINE_Gytebestanden av nord\xc3\xb8starktisk torsk ligger over f\xc3\xb8re-var-niv\xc3\xa5et. Forskerne mener likevel at kvotene er h\xc3\xb8yere enn de b\xc3\xb8r v\xc3\xa6re. Fangstene har i tillegg ligget godt over kvotene i flere \xc3\xa5r. Ulovlig fiske er et stort problem._NEWLINE_Bestanden av kysttorsk er i nedgang. Den er redusert fra 300 000 tonn i 1994 til 60 000 tonn i 2005. ICES har anbefalt at fisket stoppes, men den norsk-russiske fiskerikommisjonen har likevel gitt tillatelse til en mindre kvote._NEWLINE_Nordsj\xc3\xb8silda har p\xc3\xa5 2000-tallet vist en gledelig \xc3\xb8kning, etter n\xc3\xa6r totalt sammenbrudd p\xc3\xa5 grunn av overfiske p\xc3\xa5 1970-tallet.._NEWLINE_Bestandene av bunnfisk i Nordsj\xc3\xb8en har ligget p\xc3\xa5 et lavt niv\xc3\xa5 i lang tid. Torskebestanden er hardt beskatta, og er i dag p\xc3\xa5 et historisk lavm\xc3\xa5l. Norge og EU har likevel tillatt fortsatt fangst. Sei og hyse har hatt en positiv utvikling i seinere \xc3\xa5r. Bestandene av industrifiskeartene \xc3\xb8yep\xc3\xa5l og tobis er usikre, men vurderes \xc3\xa5 v\xc3\xa6re lave._NEWLINE_Bestanden av nord\xc3\xb8statlantisk makrell i Nordsj\xc3\xb8en og Norskehavet anses n\xc3\xa5 \xc3\xa5 v\xc3\xa6re lavere enn f\xc3\xb8re-var-grensa. Bestandene av uer og bl\xc3\xa5kveite er lave, mens industrifisken kolmule ser ut til \xc3\xa5 v\xc3\xa6re i god forfatning, til tross for hard beskatning.\n_START_SECTION_\n\xc3\x98konomi og sysselsetting\n_START_PARAGRAPH_\nAntallet fiskere er g\xc3\xa5tt jevnt tilbake siden f\xc3\xb8r krigen. Ved utgangen av 2004 var det registrert 15 000 fiskere, mot 125 000 i 1939._NEWLINE_If\xc3\xb8lge nasjonalregnskapet bidro fiske, fangst og oppdrett med 6,2 milliarder kr (0,4\xc2\xa0%) til bruttonasjonalproduktet i 2004. F\xc3\xb8rsteh\xc3\xa5ndsverdien av fisk fra tradisjonelle fiskerier var 10,4 milliarder kr. i 2004._NEWLINE_M\xc3\xa5lt i fangstverdi er torsken det klart viktigste fiskeslaget, med en f\xc3\xb8rsteh\xc3\xa5ndsverdi p\xc3\xa5 2,5 milliarder kr. P\xc3\xa5 de neste plassene kommer sild og brisling (1,9 mrd), makrell (1,2 mrd.), skalldyr og skjell (900 mill.) og sei (800 mill.) I fangstmengde er kolmule o.a. industrifisk klart st\xc3\xb8rst, men verdien utgj\xc3\xb8r under 1 milliard kr.\n_START_SECTION_\nRegulering av fisket\n_START_PARAGRAPH_\nFor \xc3\xa5 sikre fiskebestandene mot overfiske er alt fiske kvoteregulert. Den norske kvoten for hvert enkelt fiskeslag blir satt etter anbefaling fra Det internasjonale r\xc3\xa5d for havforskning (ICES) og i samr\xc3\xa5d med andre stater. Kun en tidel av bestandene i norske farvann er s\xc3\xa6rnorske bestander. Fiskeri- og kystdepartementet deler totalkvoten mellom tr\xc3\xa5lerfl\xc3\xa5ten og kystfiskefl\xc3\xa5ten, og deretter p\xc3\xa5 de ulike fart\xc3\xb8ygruppene og det enkelte fart\xc3\xb8y. For havfiskefl\xc3\xa5ten har deltakelsen i fisket lenge v\xc3\xa6rt regulert gjennom konsesjoner. Fra sesongen 1989/90 ble det ogs\xc3\xa5 innf\xc3\xb8rt konsesjonsordning i kystfl\xc3\xa5ten \xe2\x80\x93 f\xc3\xb8rst for torskefisket og fra 1997 ogs\xc3\xa5 for andre fiskeslag._NEWLINE_Kystfl\xc3\xa5ten er delt i to grupper. For \xc3\xa5 f\xc3\xa5 fiske i gruppe I m\xc3\xa5 en kunne vise til tidligere aktivitet i fiskeriene. I tillegg er det adgang til \xc3\xa5 fiske i en \xc3\xa5pen gruppe (gruppe II), men fart\xc3\xb8yenes kvote i denne gruppa er vesentlig mindre enn for fart\xc3\xb8yene i gruppe I. Hvert enkelt fart\xc3\xb8y tildeles enten en maksimalkvote eller en fart\xc3\xb8ykvote. En maksimalkvote er en kvote gitt til hvert enkelt fart\xc3\xb8y i et fiske med overregulering. Overregulering betyr at summen av tildelte kvoter er h\xc3\xb8yere enn det totale kvantum som kan fiskes av gruppa. Dette f\xc3\xb8rer til at fisket kan bli stoppet for alle fart\xc3\xb8y i gruppa f\xc3\xb8r det enkelte fart\xc3\xb8yet har fisket sin kvote. En fart\xc3\xb8ykvote er en kvote gitt til hvert enkelt fart\xc3\xb8y med ingen eller lav overregulering. Fart\xc3\xb8ykvoten er en garantert \xc3\xa5rlig kvote, og fisket vil derfor ikke bli stoppet f\xc3\xb8r det enkelte fart\xc3\xb8y har fisket sin kvote.'